KIRJALLINEN KYSYMYS E-2184/01 esittäjä(t): Isidoro Sánchez García (ELDR) komissiolle. Ikäsyrjintä Euroopan parlamentin kilpailuissa.



Virallinen lehti nro 093 E , 18/04/2002 s. 0073 - 0074



KIRJALLINEN KYSYMYS E-2184/01 esittäjä(t): Isidoro Sánchez García (ELDR) komissiolle (23. heinäkuuta 2001) Aihe: Ikäsyrjintä Euroopan parlamentin kilpailuissa EY:n perustamissopimuksen 13 artikla kuuluu sananmukaisesti seuraavasti: Neuvosto voi tässä sopimuksessa yhteisölle uskotun toimivallan rajoissa yksimielisesti komission ehdotuksesta ja Euroopan parlamenttia kuultuaan toteuttaa tarvittavat toimenpiteet sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi, sanotun kuitenkaan rajoittamatta tämän sopimuksen muiden määräysten soveltamista. EY:n perustamissopimuksen 130 artiklassa sanotaan myös, että Neuvosto perustaa Euroopan parlamenttia kuultuaan neuvoa-antavan työllisyyskomitean edistämään jäsenvaltioiden työllisyys- ja työmarkkinapolitiikan yhteensovittamista. Komitean tehtävänä on: seurata jäsenvaltioiden ja yhteisön työllisyystilannetta ja -politiikkaa; () On syytä muistuttaa, että Euroopan parlamentin työllisyys- ja sosiaalivaliokunnan toimivaltaan kuuluu muun muassa sosiaalisiin perusoikeuksiin ja työmarkkinoihin liittyvän kaikenlaisen sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjuminen (EY:n perustamissopimuksen 13 artikla). On myös otettava huomioon sellaiset seikat kuin väestön vanheneminen sekä eläkkeiden tulevaisuus ja mahdollinen eläkeiän pidentäminen, jotka ovat nyt ajankohtaisia keskustelunaiheita koko Euroopassa, sekä naisten myöhäinen siirtyminen työelämään. Voiko komissio selvittää, miksi Euroopan parlamentin työpaikoista järjestetyissä kilpailuissa syrjitään työnhakijoita asettamalla ikäraja 45 vuoteen? Katsooko komissio, että tämä ikään perustuva syrjintä on oikein? Onko verrattu Euroopan unionin eri jäsenvaltioiden lainsäädäntöä sen selvittämiseksi, mikä niistä täyttää parhaiten solidaarisuuteen ja sosiaalisiin oikeuksiin liittyvät kriteerit? Neil Kinnockin komission puolesta antama vastaus (15. lokakuuta 2001) Komissio kehottaa arvoisaa parlamentin jäsentä tutustumaan vastauksiin, jotka komissio on antanut Mandersin kirjalliseen kysymykseen P-1600/01(1) ja Raschhoferin kirjalliseen kysymykseen E-1512/01(2) sekä vastaukseen(3), jonka se on antanut Van Lanckerin suulliseen kysymykseen H-0497/01 parlamentin kesäkuun 2001 istuntojakson kyselytunnilla. Näissä vastauksissa annettujen tietojen lisäksi on syytä mainita, että ikärajojen käyttöä on tarkasteltava siinä valossa, että ollaan perustamassa eurooppalainen rekrytointivirasto, joka järjestää tulevaisuudessa kaikkien EU:n toimielinten kilpailut. EU:n toimielinten pääsihteerit päättivät kokouksessaan 9. heinäkuuta 2001, että tulevan viraston johtokunnan vastuulla on tehdä määräenemmistöllä päätös ikärajoista. Komissio vahvisti tämän linjan 18. heinäkuuta 2001 antamassaan tiedonannossa Henkilöstöpolitiikan uudistuksen uudet suuntaviivat(4) ja pyysi komission henkilöstön ja hallinnon pääosastoa valmistelemaan tämän rakenteen perustamista koskevan päätöksen, joka esitetään mahdollisimman pikaisesti komission ja muiden toimielinten hyväksyntää varten. Komissio julkisti helmikuussa 2000 kertomuksen neuvostossa käytäviä neuvotteluja varten. Neuvottelut johtivat yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annetun neuvoston direktiivin 2000/78/EY(5) hyväksymiseen. Direktiivi koskee yhdenvertaista kohtelua työssä ja ammatissa uskonnosta, vakaumuksesta, vammaisuudesta, iästä tai sukupuolisesta suuntautumisesta riippumatta. Kertomus sisältää tietoja jäsenvaltioiden kyseisenä aikana voimassa olevista oikeudellisista määräyksistä syrjinnän torjumiseksi. Jäljennös tästä kertomuksesta on lähetetty suoraan arvoisalle parlamentin jäsenelle sekä parlamentin sihteeristölle. Jäsenvaltioiden on saatettava direktiivi 2000/78/EY osaksi kansallista lainsäädäntöä 2. joulukuuta 2003 mennessä. (1) EYVL C 364 E, 20.12.2001, s. 156. (2) EYVL C 364 E, 20.12.2001, s. 132. (3) Kirjallinen vastaus 13.6.2001. (4) SEC(2001) 1202/6. (5) EYVL L 303, 2.12.2000.